2012 թվականին փողերի լվացման եւ յուրացման փաստերով քրեական գործ հարուցվեց մեկ այլ նախկին արտգործնախարարի՝ այն ժամանակ ԲՀԿ անդամ Վարդան Օսկանյանի դեմ։ Նրան մեղադրում էին ամերիկացի բարերար Ջոն Հանթսմանի ընտանիքի կողմից Վարդան Օսկանյանի «Սիվիլիթաս» հիմնադրամին նվիրաբերված գումարները վատնելու մեջ: Եվ դա կրկին հերթական՝ 2013 թվականի նախագահականից առաջ էր։ Այդ ընտրություններում այն ժամանակ ԲՀԿ անդամ Օսկանյանը պատրաստվում էր թեկնածություն առաջադրել։ Երբ ընտրություններն անցան, ԱԱԾ-ն, որը քննում է փողերի լվացման բոլոր գործերը, դադարեցրեց Օսկանյանի դեմ քրեական հետապնդումը, եւ գործը կարճվեց հանցակազմի բացակայության պատճառով։ ԱԱԾ-ն հայտարարեց, որ Օսկանյանը վերականգնել է չվճարված հարկերը, որոնք առաջացել էին Հանթսմանի փողերն անձնական նպատակներով օգտագործելու արդյունքում, իսկ Օսկանյանն իր հերթին հայտարարեց, որ որեւէ նման խոստովանություն չի արել եւ Հանթսմանի գումարներից ոչ մի լումա չի օգտագործել։